དེ་རིང་འཕྲིན་སྟེགས་དང་ཁ་པར་སོགས་ཀྱི་ལམ་ནས་ལོ་གསར་པའི་ཁ་གཡང་འབོད་མཁན་གང་མང་བྱུང་བས་ཚང་མར་བཀའ་དྲིན་ཆེ་ཞུ་བ་དང་། ལོ་གསར་པའི་ནང་རྣམ་པ་ཚོ་ཡང་སྐུ་གཟུགས་གསལ་དངས་དང་ཁྱེད་དག་གི་མཛད་འཆར་གང་ཡོད་གེགས་མང་ངང་མྱུར་འགྲུབ་ཡོང་བའི་སྨོན་འདུན་ཞུ་བཞིན་ཡོད།
ངས་ཁར་སྔོན་སོ་ནམ་ལོ་གསར་གྱི་སྐོར་ཅུང་ཙམ་གླེང་བ་བཞིན་དེ་རིང་ཡང་རྒྱ་ནག་གི་དཔྱིད་གསར་དུས་ཆེན་དང་བོད་ཀྱི་ཧོར་ཟླའི་ལོ་གསར་སྐོར་ཅུང་ཞིག་གླེང་བར་འདོད། རྒྱ་ནག་གི་ལོ་གསར་ནི་ནུང་ལིའི་ཞིའི་ཉི་(農曆新年 ) སྟེ་ ‘ཟླ་བསྟུན་ལོ་གསར་’ རམ་ཁྲུན་ཇིའི་( 春節 )སྟེ་ ‘དཔྱིད་གསར་དུས་ཆེན་’ ཞེས་འབོད། དེ་ནི་རྒྱ་ནག་སྐར་རྩིས་རིག་པའི་ལུགས་ལ་དུས་ཚིགས་འཛིན་པའི་རྒྱུ་སྐར་ཉེར་བཞི་ཡོད་པ་ལས་དང་པོ་ལི་ཁྲུན་(立春)ཞེས་པས་དཔྱིད་ཀྱི་འགོ་འཛིན་པ་དང་། དེའང་ཕྱི་ལུགས་ཀྱི་ལོ་ཐོ་ལྟར་རྒྱུ་སྐར་དེས་ཕྱི་ཟླ་གཉིས་པའི་ཟླ་འགོ་གཡས་གཡོན་དུ་ཉི་མ་གོ་ལའི་ཚང་ཐིག་ ༣༡༣ ཾལ་ཏག་ཏག་སླེབས་པ་དང་དུས་གཟེར་འགོ་འཛུག་པ་དང་། ཉི་མ་གོ་ལའི་ཚངས་ཐིག་ ༣༣༠ཾ ལ་སླེབས་པ་དང་མཇུག་རྫོགས་ཀྱིན་ཡོད། རྒྱ་རྩིས་ལྟར་ན་ཉི་མ་བྱང་བགྲོད་དང་ལྷོ་བགྲོད་གཉིས་ཀྱི་ནང་དུ་ལོ་རེའི་ཕྱི་ཟླ་དང་པོའི་མཇུག་ནས་ཉི་མ་དང་ཟླ་བ་གཉིས་རྒྱུ་ལམ་གཅིག་ཏུ་ཁེལ་བའི་དུས་ཤིག་ཡོང་གིན་ཡོད་ལ། སྐབས་དེར་ཟླ་བའི་གསལ་ཆ་རྒྱུན་ལྡན་ལྟར་མེད་པར་འགྱུར། འདི་ནའང་ཟླ་ནག་གམ་ཟླ་བ་གྲིབ་དུས་ཀྱང་ཟེར། དེ་རྗེས་ཉིན་ཤས་ནས་གོང་སྨྲས་ལྟར་ཉི་མ་གོ་ལའི་ཚངས་ཐིག་ ༣༡༣ཾ ཐོག་སླེབས་པ་དང་ཟླ་བ་གསར་པ་ཞེས་ཟླ་བ་ཉི་མའི་རྒྱུད་ལམ་ནས་ཡོལ་བས་ཟླ་བ་གསར་པའི་འགོ་འཛིན་པར་འདོད། དེ་བཞིན་སྐབས་དེར་རྒྱུ་སྐར་ཉེར་བཞིའི་དང་པོ་ལི་ཁྲུན་གྱིས་དཔྱིད་ཀྱི་དུས་ཚིགས་འཛིན་པས་དཔྱིད་གསར་དུས་ཆེན་ཞེས་འབོད་པ་ཡིན།
བོད་ཀྱི་ལོ་གསར་ངོས་འཛིན་སྟངས་མི་འདྲ་འགའ་སྟེ། མཁས་དབང་དུང་དཀར་བློ་བཟང་འཕྲིན་ལས་ཀྱིས། བོད་དུ་ལོ་འགོ་འཛིན་ཚུལ་མི་འདྲ་བ་དགུ་ཡོད་སྐོར། “ ཧོར་ཟླ་དང་པོ། ཧོར་ལུགས་དང་། ནག་རྩིས་ཁ་ཅིག གསོ་དཔྱད་པ། ཧོར་ཟླ་གཉིས་པ། མདོ་ཉི་མའི་སྙིང་པོ་སོགས་ཀྱི་ལུགས། ཧོར་ཟླ་གསུམ་པ། མདོ་གསེར་འོད་དམ་པ། ཕུག་ལུགས། དུས་འཁོར། ཧོར་ཟླ་བརྒྱད་པ། མཆིམས་ནམ་མཁའ་གྲགས་པ་སོགས་འདུལ་འཛིན་སྔོན་མ། ཧོར་ཟླ་དགུ་པ། པཎ་ཆེན་ཤཱཀྱའི་ཤྲི་སོགས་འདུལ་འཛིན་ཁ་ཅིག ཧོར་ཟླ་བཅུ་པ། རྗེ་ཙོང་ཁ་པ་སོགས་འདུལ་འཛིན་ཕྱི་མ། ཧོར་ཟླ་བཅུ་གཅིག་པ། ཁྱུང་ནག་དང་ཕུག་པ་དཔལ་མགོན། ཧོར་ཟླ་བཅུ་གཉིས་པ། མཁའ་འགྲོ་རྒྱ་མཚོའི་རྒྱུད། ནག་རྩིས་ཐོར་བུ་བཅས་འདོད་ཚུལ་མི་འདྲ་བ་ཡོད།” ཅེས་སོགས་གསུངས་པ་དང་། ད་དུང་ཧོར་ཟླ་དང་པོའི་ནང་ལོ་གསར་གཏོང་བའི་སྲོལ་འདིའི་སྐོར་ལ་ཁོང་གིས་ “དེང་སང་བོད་ལ་ཧོར་ཟླ་དང་པོ་ལ་བོད་ཀྱི་ལོ་གསར་བྱེད་པ་དང་ཟླ་བ་དང་པོ་ནས་བཅུ་གཉིས་པའི་བར་ལ་བོད་ཟླ་ཞེས་མི་བརྗོད་པར་ཧོར་ཟླ་ཞེས་བརྗོད་པའི་རྒྱུ་མཚན་ནི། ཡོན་རྒྱལ་རབས་ཀྱི་རྒྱལ་པོ་ཇིང་གེར་ཧན་གྱིས་རབ་བྱུང་བཞི་པའི་མེ་བྱི (༡༢༡༦) ལོའི་རྒྱ་རྩིས་དཔྱིད་ཟླ་ར་བ་སྟག་གི་ཟླ་བ་སྟེ་ཟླ་བ་བཅུ་གཅིག་པའི་ཡར་ངོའི་ཚེས་བཅོ་བརྒྱད་ལ་མི་ཉག་གི་ཡུལ་དུ་དམག་དྲངས་ནས་རབ་བྱུང་བཞི་པའི་མེ་ཕག (༡༢༢༧) ལོའི་རྒྱ་རྩིས་དཔྱིད་ཐ་འབྲུག་གི་ཟླ་བ་སྟེ་ཟླ་བ་གསུམ་པའི་ནང་མི་ཉག་གི་ཡུལ་ཡོངས་རྫོགས་མངའ་འོག་ཏུ་བསྡུས་ནས་དགའ་སྟོན་རྟེན་འབྲེལ་བྱས་པ་དེ་ལ་ལོ་གསར་དུ་རྩིས་ཏེ་ལོ་འགོ་བསྒྱུར་བ་དེ་ནས་བཟུང་ཧོར་ཡུལ་དུ་ལོ་འགོ་དེ་ལ་ལོ་གསར་གཏོང་སྲོལ་བྱུང་ཞིང་། བོད་དུ་ས་སྐྱས་དབང་བསྒྱུར་བྱེད་པ་ནས་ཧོར་ལུགས་ཀྱི་་སྲོལ་ལྟར་ལོ་ཟླ་རྩི་དགོས་པའི་བཀའ་ཕབ་སྟེ་རྒྱ་རྩིས་ཀྱི་ཟླ་བ་གསུམ་པར་བོད་ཀྱི་ལོ་གསར་གཏོང་སྲོལ་བྱུང་བ་ཡིན།” ཞེས་གསུངས་པར་བརྟག་ན་ཁོང་གིས་ཧོར་ཟླ་དང་པོའི་ལོ་གསར་ནི་བོད་ཀྱི་ལོ་གསར་གྱི་ལོ་འགོ་མིན་པར་ཧོར་ཇིང་གེར་ཧན་གྱིས་ཁམས་མི་ཉག་སོགས་དབང་དུ་བསྡུས་པའི་དགའ་སྟོན་ཞིག་ཏུ་འདོད་ཡོད།
ཡང་བཤད་ཚུལ་གཞན་པ་ཞིག་ནི་ (རེབ་གོང་རིག་གནས་སྒྱུ་རྩལ་ཞིབ་འཇུག) ཅེས་པར། “དེ་ནི་སྔོན་རྒྱ་གར་འཕགས་པའི་ཡུལ་གྱི་གྲོང་ཁྱེར་གཉན་ཡོད་དུ་སྟོན་པ་བཅོམ་འདན་འདས་སངས་རྒྱས་ནས་ལོ་བདུན་ཅུ་སོང་བའི་ཚེ། མུ་སྟེགས་རྗོགས་བྱེད་སོགས་ཀྱིས་འགྲན་སློང་བ་ལ་རྫུ་འཕྲུལ་གྱིས་བཅོམ་པའི་དུས་ནི་ཟླ་དང་པོའི་ཚེས་གཅིག་ནས་བཅོ་ལྔའི་བར་ཡིན་པ་དང་། དེའི་ཕྱིས་སུ་ཆོས་རྒྱལ་མྱ་ངན་མེད་སོགས་སྦྱིན་བདག་མཛད་དེ་ཆོ་འཕྲུལ་སྨོན་ལམ་ཆེན་མོ་བཙུགས་པར་བཤད་ཅིང་། སྔོན་བྱུང་དུས་ཁྱད་པར་ཅན་དེ་རྗེས་སུ་མཐུན་པར་གངས་རིའི་སྨན་ལྗོངས་སུ་རབ་བྱུང་བདུན་པའི་ས་གླང་ལོར་མི་དབང་གྲགས་པ་རྒྱལ་མཚན་སོགས་སྦྱིན་བདག་མཛད་དེ་ཟླ་དང་པོའི་ཚེས་གཅིག་ནས་བཅོ་ལྔའི་བར་ལྷ་སའི་གཙུག་ལག་ཁང་དུ་ལྷ་སའི་ཆོ་འཕྲུལ་ཆེན་མོའི་སྨོན་ལམ་བཙུགས་པར་མཛད། དེ་ནས་བཟུང་བོད་ཀྱི་ཡུལ་གྲུ་སོ་སོར་དར་ཁྱབ་བྱུང་བས་ལོ་སར་ནི་ཆོ་འཕྲུལ་སྨོན་ལམ་དང་འབྲེལ་བའི་དུས་སྟོན་སྨད་དུ་བྱུང་བ་ཞིག་ཏུ་རྩི་བཞིན་ཡོད།” ཅེས་སོགས་བོད་ཀྱི་ལོ་གསར་ཆོ་འཕྲུལ་སྨོན་ལམ་དང་འབྲེལ་བ་ཡོད་ཚུལ་བཤད་འདུག་ཀྱང་། གོང་གི་ས་གླང་ལོར་ཕག་གྲུའི་སྡེ་སྲིད་ཀྱིས་ཆོ་འཕྲུལ་སྨོན་ལམ་བཙུག་ལོ་ནི་ཕྱི་ལོ་ ༡༤༠༩ ལོར་ཡིན་སྟབས་དེས་ན་བོད་ཀྱི་ལོ་གསར་ཆེས་ཐུང་བའི་སྐྱོན་དང་། ལྷག་དོན་བོད་ཀྱི་ཤེས་རིག་གོམ་སྲོལ་དང་ལོ་རྒྱུས་སོགས་གང་ལའང་འབྲེལ་མེད་དུ་སྣང་།
ཧོར་ཟླའི་ལོ་གསར་འདི་དོན་ཡིན་རྒྱུ་ནི། ལོ་རྒྱུས་ཁག་ལས་རྒྱ་ཟ་ཀོང་ཇོ་བོད་དུ་ཕེབས་སྐབས་གཙུག་ལག་རྩིས་ཀྱི་སྐོར་རྒྱས་པ་ཁྱེར་ཡོང་བ་དང་། དེ་དང་མཉམ་དུ་རྒྱ་ནག་གི་གནའ་བོའི་སྲོལ་འདྲ་མིན་མང་དག་ཅིག་ཀྱང་ཁྱེར་ཡོད་པའི་ནང་ནས་བོད་ལ་མཁོ་བ་དག་དར་སྤེལ་བྱས་ཡོད་པར་གསལ་ཡོད། ལོ་རྒྱུས་རིག་པ་བ་རྒན་འབྲུག་ཐར་ལགས་ཀྱིས་ “ སུང་རྒྱལ་རབས་སྐབས་ནས་བཟུང་བོད་རྩིས་དང་རྒྱ་རྩིས་སམ་ལུགས་རྙིང་ལོ་ཐོ་གཅིག་གྱུར་བྱུང་བ་དང་། ཡོན་རྒྱལ་རབས་སྐབས་བོད་རྩིས་ཧ་ཅང་འཐུས་ཚང་ཞིག་ཆགས་པ་དང་། ལོ་གསར་གཏོང་སྟངས་ཀྱང་གཏན་འཇགས་བྱུང་།” ཞེས་གསུངས་པར་བརྟག་ན་ཧོར་ཟླ་དང་པོའི་ལོ་གསར་འདི་རྒྱ་ནག་གི་སྐར་རྩིས་དང་སྦྲེལ་ནས་ཡོང་བའི་རྒྱ་ཡི་ལུགས་སྲོལ་གྱི་ལོ་གསར་དེ་ཡིན་པར་ངེས།
རྒྱུ་མཚན་ནི། ལོ་ལྟར་ཧོར་ཟླའི་ལོ་གསར་ནི་རྒྱ་ནག་གི་ལོ་གསར་རམ་དཔྱིད་གསར་དུས་ཆེན་དང་མཉམ་དུ་ཁེལ་བཞིན་ཡོད་ལ། གོང་དུ་དུང་དཀར་བློ་བཟང་འཕྲིན་ལས་ཀྱིས་ཧོར་ཟླའི་ལོ་གསར་འདི་བོད་དུ་མ་དར་གོང་ཧོར་ཡུལ་ཏེ་སོག་པོའི་ལུང་པར་གཏོང་སྲོལ་བྱུང་བར་བཤད་པ་ལྟར། སོག་པོའི་ལོ་གསར་གྱི་བྱུང་རབས་ཁག་ལ་བརྟག་ན་ཕྱི་ལོ་ ༡༢༢༧ གོང་ནས་ལོ་གསར་གཏོང་སྲོལ་ཡོད་པར་མ་ཟད་ལོ་གསར་གྱི་མིང་ལ་ཚ་གན་གསར་ (Tsagaan Sar) རམ་ ‘ཟླ་བ་དཀར་པོ་’ སྟེ་ཕྱི་ཟླ་གཉིས་པའི་ཟླ་སྟོད་ནས་དཔྱིད་ཀྱི་འགོ་ཚུགས་ནས་ས་ཆུ་ལ་དྲོད་འབེབ་པ་དང་། དེ་བཞིན་གོང་གི་རྒྱ་རྩིས་ལྟར་ནམ་དུས་དེར་ཟླ་བ་ཉི་མའི་གྲིབ་ལམ་ནས་ཐོན་ཏེ་ཟླ་བ་གསར་པ་འགོ་ཚུགས་པར་འདོད་ཀྱིན་ཡོད། དེ་བཞིན་ལོ་གསར་གོང་འོག་གི་ཉིན་གྲངས་རྣམས་སུ་མཛད་སྒོ་དང་ཆོ་ག་སྤེལ་སྟངས་སོགས་རྒྱ་ནག་གི་ལུགས་དང་འདྲིས་པ་ཤིན་ཏུ་མང་། ཡང་ལོ་རྒྱུས་འགའ་ཞིག་ནང་སོག་པོའི་ལོ་གསར་འདི་ཧོར་གྱི་རྒྱལ་པོ་ཀུབ་ལི་ཧན་གྱིས་ ༡༢༧༩ ནང་རྒྱ་ནག་ཏུ་ཡོན་རྒྱལ་རབས་བཙུག་སྟེ་གོང་མའི་ཁྲི་ལ་འཁོད་པ་ནས་སྲོལ་བྱུང་བར་བཤད་ཀྱང་། གོང་དུ་དུང་དཀར་སོགས་ཀྱིས་གསུངས་པའི་ལོ་ཚིག་དང་ཆེས་འཕྱི་བས་སོག་པོའི་ལོ་གསར་དེའི་གོང་ནས་གཏོང་སྲོལ་ཡོད་པར་བཤད་ཟིན། གང་ལྟར་ཕྱི་ལོ་ ༡༢༢༧ ནང་ཧོར་ཇིང་གྷིས་ཧན་གྱིས་མེ་ཉག་སོགས་ཁམས་ཁུལ་དབང་དུ་བསྡུས་པའི་བྱས་རྗེས་དེ་སྔར་ཡོད་སོག་ཡུལ་དུ་རྒྱ་ཡི་ལོ་གསར་གཏོང་བའི་སྲོལ་ཡོད་པའི་ཟླ་བ་དང་སྟབས་ཁེལ། དེ་རྗེས་རིམ་པར་བོད་དུའང་སྔ་སྲོལ་རྒྱ་རྩིས་རྙིང་མའི་ལུགས་སམ་ཟླ་བ་དེར་རྒྱ་ཡི་ལོ་གསར་གཏོང་བའི་སྲོལ་ཡོད་ཁར་ཧོར་ཇིང་གྷིས་ཧན་དང་ས་སྐྱ་བས་རིམ་པར་ལོ་གསར་གཏོང་སྲོལ་དེ་བོད་ཁུལ་དུ་ཤུགས་ཆེན་དར་བའི་མཐུན་རྐྱེན་བྱས་ཡོད་པ་ནི་མངོན་གསལ་དོད་པོ་རེད་སྙམ།
དེ་ལྟར་ཞིབ་ཏུ་དཔྱད་ཚེ་ཧོར་ཟླ་དང་པོའི་ཚེས་གཅིག་གི་ལོ་གསར་འདི་ནི་བོད་རང་གི་རྒྱལ་རབས་ལོ་རྒྱུས་དང་འབྲེལ་བ་ཁྱོན་ནས་མེད་པའི་རྒྱ་ཡི་དཔྱད་རྩིས་རིག་པའི་ལུགས་ཏེ་རྒྱ་ཡི་ལོ་གསར་དང་། དེ་དང་མཉམ་དུ་ཧོར་ཇིང་གྷིས་ཧན་གྱིས་མི་ཉག་སོགས་ཁམས་ཁུལ་རྩ་མེད་བཏང་བའི་དུས་ཚིགས་གལ་ཆེན་ཞིག་ཀྱང་སྟེས་དབང་དུ་འཕྲད་པར་རེད་འདུག་སྙམ་མོ།། །།
དགེ་ཧི་མ་ལ་ཡའི་རྒྱལ་སྲས་ཀྱིས་ཕྱི་ལོ་ ༢༠༡༦ ཟླ་ ༢ ཚེས་ ༨ ཉིན་ནུབ་ཕྱོགས་དྷོ་ནཱའོ་གཙང་པོའི་འགྲམ་དུ་བྲིས།
224
224
124500cookie-checkལོ་གསར་ཉིན་ཧོར་ཟླའི་ལོ་གསར་གླེང་བ།yes
Share
གཤམ་གྱི་རྩོམ་ཡིག་རྣམས་གཟིགས་འདོད་དམ།...
ཚིག་ཉུང་དོན་ཚང་། །གོ་བདེ་གནད་ཁེལ། །
ཟླ་བཞི་བ། 27, 2017
བསྡུ་བ་རྣམ་བཞིའི་སྒོ་ནས་བོན་འཆད་སྟངས་ཇི་ལྟར་ཡིན།
ཟླ་ལྔ་པ། 26, 2017
ས་ཡོམ་བྱུང་སྟངས་སྐོར་བོན་གཞུང་རྣམས་སུ་གསུངས་ཡོད་དམ།
ཟླ་ལྔ་པ། 4, 2017
དཔྱད་མཆན་སྤེལ། ལན་དོར།
ཁྱེད་ཀྱི་གློག་ཡིག་གི་ས་གནས་དེ་ཁྱབ་སྤེལ་བྱེད་ཀི་མིན། རྟགས * ཅན་ངེས་པར་དུ་བླུགས་དགོས།
དཔྱད་མཆན། *
མིང་། *
གློག་ཡིག *
དྲ་ཚིགས།
Δ
This site uses Akismet to reduce spam. Learn how your comment data is processed.
ཕྱི་ཕྱོགས་བོན་འབྲེལ་དྲ་ཚིགས།
གཡུང་དྲུང་བོན། མེ་ལོང་ཡེ་ཤེས། རྒྱལ་གཤེན་བོན་སྒྲ། བོན་གྱི་དྲིས་ལན་དྲ་མཛོད། ཞང་བོད་དཔེ་ཁང་ཆེན་མོ། གཤེན་བསྟན་དར་རྒྱས་གླིང་། ལིག་མིན་རྐྱ།
བོད་ནང་གི་བོན་འབྲེལ་དྲ་ཚིགས།
ཧི་མ་ལ་ཡའི་བོན། ཧི་བོན་ཟིན་བྲིས། རེབ་གོང་བོན་མང་དྲ་ཚིགས། ཁྱུང་པོའི་དྲ་བ། ཀུན་སྣང་ཁྱབ་པ། དགའ་མལ་དགོན་ཆེན། རྩེ་དྲུག་དགོན།
གལ་ཆེའི་བོད་ཡིག་དྲ་ཚིགས།
སྨོན་ལམ་བརྡ་འཕྲིན་ཞིབ་འཇུག ལུག་ཚང་དཔལ་ཡོན། མཆོད་མེ། ཡོངས་འཛིན་འཚོལ་བཤེར། བོད་ཡིག་བརྡ་འཕྲིན་ལག་རྩལ། བོད་ཡིག་མཉེན་ཆས་གླིང་།
རྒྱལ་སྤྱིའི་གལ་ཆེན་དྲ་ཚིགས།
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན། Oxford གཙུག་ལག་སློབ་ཆེན། TED Talks ནིའུ་ཡོག་དུས་བབ། སྦི་སྦི་སི་གསར་གནས། བོད་ཀྱི་དེ་ཕོ།